ผู้ว่าฯ กทม. ประชุมร่วมกับมูลนิธิส่งเสริมออกแบบอนาคตประเทศไทยตั้งเป้าแก้ปัญหา PM 2.5 อย่างจริงจัง
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังประชุมหารือกับมูลนิธิส่งเสริมออกแบบอนาคตประเทศไทย ในโครงการสานพลังเคาท์ดาวน์ PM 2.5 เพิ่มสุขภาวะคนเมือง ว่า วันนี้เป็นการหารือรวมกับ สสส. และมูลนิธิส่งเสริมออกแบบอนาคตประเทศไทยในเรื่อง PM 2.5 ที่เป็นเป้าหมายต่อเนื่องมาตั้งแต่ช่วงหาเสียง โดยแนวทางหลักมีด้วยกัน 4 ด้านคือ การกำจัดต้นตอของฝุ่น PM 2.5 จะมีการจัดตั้งทีมนักสืบฝุ่นโดยร่วมมือกับมหาวิทยาลัยเพื่อวิเคราะห์ต้นกำเนิดของฝุ่น จัดทำข้อมูลกำหนดจุดเฝ้าระวัง มีการดำเนินเชิงรุกกำกับดูแลรถที่ปล่อยควันดำและฝุ่น PM 2.5 รวมถึงสนับสนุนการเปลี่ยนรถระบบสันดาปเป็นรถไฟฟ้า ในส่วนของโรงงานจะเข้าไปดูถึงต้นต่อการปล่อยควันพิษ ซึ่งสอดคล้องกับนโยบายของกรมโรงงานอุตสาหกรรม ที่กำหนดให้โรงงานต้องติดตามควันพิษที่ปล่อยออกมา และในบางพื้นที่อาจต้องจำกัดการใช้รถยนต์ส่วนบุคคลแล้วหันไปใช้รถสาธารณะแทน อีกเรื่องที่สำคัญคือการป้องกัน โดยการสร้างพื้นที่ปลอดภัยให้กับกลุ่มเปราะบางในบริเวณโรงเรียน โรงพยาบาล หรือศูนย์สาธารณสุข สุดท้ายคือ ระบบการคาดการณ์และการแจ้งเหตุปริมาณฝุ่น PM 2.5 เพื่อให้ประชาชนรับรู้และป้องกันตัวเองได้ ผู้ว่าราชการกรุงเทพมหานคร กล่าวเพิ่มเติมว่า ปัญหา PM 2.5 สิ่งหนึ่งที่ขาดคือข้อมูลที่แท้จริง ขาดการศึกษาอย่างต่อเนื่อง ซึ่งทาง กทม. จะ่ร่วมมือกับมหาวิทยาลัยในการจัดศึกษาจัดทำข้อมูลอย่างต่อเนื่อง อีกเรื่องคือ ฝุ่นมีหลายหน่วยงานที่เกี่ยวข้องจำเป็นต้องมีเจ้าภาพเพื่อขับเคลื่อนแก้ปัญหาไปพร้อมกัน รวมถึงลักษณะปัญหาของฝุ่น PM 2.5 ที่เป็นปัญหาตามฤดูกาลทำให้ที่ผ่านมาการแก้ปัญหาไม่ได้ทำอย่างต่อเนื่อง